Diari Oficial de la Generalitat Valenciana


Sumari del DOGV 4329, del 05-09-2002 (2002/9469)

ORDE de 30 d'agost de 2002, de les Conselleries de Medi Ambient i d'Obres Públiques, Urbanisme i Transports, per la qual es declaren zones sensibles les aigües marítimes de l'àmbit de la Comunitat Valenciana.
----------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2002/08/30/(1)/dof/vci/html**

### Dades del document

Número de DOGV
:   4329

Data del DOGV
:   05-09-2002

Secció del DOGV
:   I. DISPOSICIONS GENERALS

Número del document
:   2002/9469


Data del document
:   30-08-2002

Organisme emissor
:   Conselleria d'Obres Públiques,Urbanisme i Transports

Tipus de document
:   Ordre

Descriptors 

:   * legislació
    * aigua residual
    * protecció del litoral
    * tractament de l'aigua

ORDE de 30 d'agost de 2002, de les Conselleries de Medi Ambient i d'Obres Públiques, Urbanisme i Transports, per la qual es declaren zones sensibles les aigües marítimes de l'àmbit de la Comunitat Valenciana. [2002/M9469]
  
La Directiva 91/271/CEE del Consell, de 21 de maig de 1991, sobre tractament de les aigües residuals urbanes, té com a objectiu protegir el medi ambient dels efectes negatius dels abocaments de les aigües residuals urbanes, com també els procedents de determinats sectors industrials, mitjançant la instal·lació de col·lectors i sistemes de tractament de les aigües, els terminis d'aplicació dels quals varien segons les dimensions de l'aglomeració i el punt d'abocament.
  
La transposició de la Directiva 91/271/CEE, es va realitzar mitjançant el Reial Decret Llei 11/1995, de 28 de desembre, pel qual s'establixen les normes aplicables al tractament de les aigües residuals urbanes; el Reial Decret 509/1996, de 15 de març, de desenvolupament del Reial Decret Llei 11/1995, de 28 de desembre, pel qual s'establixen les normes aplicables al tractament de les aigües residuals urbanes, i el Reial Decret 2116/1998, de 2 d'octubre, pel qual es modifica el Reial Decret 509/1996, de 15 de març, de desenvolupament del Reial Decret Llei 11/1995, de 28 de desembre, pel qual s'establixen les normes aplicables al tractament de les aigües residuals urbanes.
  
L'esmentat reial decret llei imposa l'obligació, a determinades aglomeracions urbanes, de disposar de sistemes col·lectors per a la recollida i conducció de les aigües residuals, i d'aplicar a estes distints tractaments abans d'abocar-les a les aigües continentals o marítimes. En la determinació d'estos tractaments es té en compte si els abocaments s'efectuen a zones sensibles o a zones menys sensibles.
  
El Reial Decret 509/1996 regula els criteris que s'hauran de prendre en consideració per la declaració de les zones sensibles i zones menys sensibles, que correspondrà efectuar a l'administració general de l'estat, en els casos de conques hidrogràfiques que excedesquen de l'àmbit territorial d'una comunitat autònoma, en la resta dels casos la dita declaració la faran les comunitats autònomes.
  
D'acord amb estos criteris seran declarades zones sensibles les masses d'aigua incloses en algun dels següents supòsits:
  
a) Llacs, llacunes, embassaments, estuaris i aigües marítimes que siguen eutròfics o que podrien arribar a ser eutròfics en un futur proper si no s'hi adopten mesures de protecció.
  
b) Aigües continentals superficials destinades a l'obtenció d'aigua potable, que podrien contenir una concentració de nitrats superior a la que establix el Reial Decret 927/1988, pel qual s'aprova el Reglament de l'Administració Pública de l'Aigua i de la Planificació Hidrològica.
  
c) Zones en les quals siga necessari un tractament addicional per a complir la normativa comunitària.
  
Per a la declaració de zones sensibles al litoral de la Comunitat Valenciana s'han tingut en consideració els criteris recollits en les apartats a) i c) anteriors.
  
El Ministeri de Medi Ambient, mitjançant Resolució de 25 de maig de 1998, va declarar les zones sensibles a les conques hidrogràfiques intercomunitàries. En esta declaració d'inclouen les zones sensibles pertinents a l'àmbit territorial de la Comunitat Valenciana que formen part de les conques hidrogràfiques de l'Ebre, el Xúquer i el Segura.
  
El Decret 7/2002, de 25 de juliol, del president de la Generalitat Valenciana, assigna competències en matèria de medi ambient a la Conselleria de Medi Ambient, i en matèria d'obres públiques, urbanisme i ordenació del territori, transports, arquitectura, habitatge, ports i costes, a la Conselleria d'Obres Públiques, Urbanisme i Transports.
  
Sobre la base de tot l'anterior, i prèvia audiència a les entitats locals afectades, i d'acord amb el que establix l'article 7 del Reial Decret 509/1996, de 15 de març, que desenvolupa el Reial Decret Llei de 28 de desembre,
  
ORDENEM
  
Primer
  
Declarar com a zones sensibles, a l'efecte previst en el Reial Decret Llei 11/1995, de 28 de desembre, i d'acord amb els criteris establits en l'annex II del Reial Decret 509/1996, de 15 de març, les següents aigües marítimes:
  
- Front litoral del Parc Natural del Prat de Cabanes - Torreblanca
  
- Badia de Benicàssim - Castelló de la Plana
  
- Front litoral del Parc Natural de l'Albufera
  
- Badia de Cullera
  
- Front litoral del Parc Natural del Montgó
  
- Front litoral del Parc Natural del Penyal d'Ifac
  
- Front litoral del Parc Natural de les Salines de Santa Pola
  
Segon
  
La citada declaració s'haurà de revisar en el termini màxim de quatre anys.
  
Tercer
  
Donar publicitat a esta declaració a través de la seua inclusió en el Diari Oficial de la Generalitat Valenciana.
  
Disposició final
  
Es faculten els directors generals d'Educació i Qualitat Ambiental i d'Obres Públiques perquè dicten les resolucions que estimen oportunes per a desenvolupar i executar la present orde.
  
València, 30 d' agost de 2002
  
El conseller de Medi Ambient,
  
FERNANDO MODREGO CABALLERO
  
El conseller d'Obres Públiques, Urbanisme i Transports,


Còpia Permalink ELI